Aktualizované 22:06 o stanovisko V. Remišovej.
V centrále Za ľudí sa v stredu podvečer stretli členovia predsedníctva strany na možno poslednom rokovaní v súčasnom zložení.
Po týždňoch vyčkávania totiž hlasovali aj o mimoriadnom sneme, ktorého konanie požaduje frakcia okolo podpredsedníčky Márie Kolíkovej. Predsedníctvo jej žiadosť ale odmietlo. Informovala o tom predsedníčka Za ľudí Veronika Remišová tesne po začiatku rokovania vedenia strany.
"Predsedníctvo je jediný orgán, ktorý môže zvolať takýto snem. Preto jeho členovia považujú týmto túto otázku za uzavretú. Zároveň členovia predsedníctva vyzvali skupinu Márie Kolíkovej, aby sa dodržiavali pravidlá a aby sa všetci členovia strany začali sústrediť na svoju prácu," skonštatovala.
Kolíková hovorí o porušení stanov
Podpredsedníčka Za ľudí Mária Kolíková na rozhodnutie kolegov reagovala tvrdením, že Remišová na predsedníctve nedala hlasovať o návrhu poslanca Mareka Hattasa. Ten chcel presadiť, aby sa mimoriadny snem strany konal 4. septembra.
"Som presvedčená, že to bolo v rozpore so stanovami. Člen predsedníctva má oprávnenie navrhovať uznesenie. Obrátim sa preto na rozhodcovskú komisiu, aby dala k tomu výklad stanov," upozornila.
Či jej frakcia po tomto predsedníctve nakoniec odíde zo strany, hovoriť zatiaľ nechcela.
"Idem sa vrátiť späť na veľké predsedníctvo. Sú tam ďalšie body, o ktorých sa budeme rozprávať," vyhlásila.
Zároveň podpredsedníčka Za ľudí naznačila, že skôr ako sa rozhodne o (ne)zotrvaní v strane, podnikne cestu po jej krajských štruktúrach.
"Predbiehate v tom, čo bude ďalší krok. Keď sa bavíme o odchode zo strany, to je vlastne konečná," poznamenala.
Predčasný odchod z predsedníctva
Nakoniec frakcia Márie Kolíkovej opustila stranícku centrálu predčasne s tvrdením, že Remišová robí stranícke čistky. Dôkazom malo byť odvolanie dvoch krajských tajomníkov patriacich práve ku kritickému krídlu.
"Dôvody, na ktorých to bolo postavené považujem za vykonštruované, opierajúce sa o prísny formalizmus stanov, ktorý sa nikdy nevyžadoval od krajských predsedníctviev. Je to len spôsob, ako odstaviť ľudí, ktorí majú iný názor na momentálnu situáciu," reagovalo pri odchode Kolíková.
Pred začiatkom predsedníctva podpredsedníčka Za ľudí hovorila, že je dôležité, aby bol mimoriadny snem čo najskôr.
"My sme navrhli, aby to bol prvý septembrový týždeň. Čím viac sa to bude naťahovať, tým horšie," potvrdila pred začiatkom rokovania Kolíková.
Šeliga: Kolíkovej ľudia predtým so stanovami problém nemali
Podpredseda Za ľudí Juraj Šeliga po predsedníctve potvrdil, že on, rovnako ako predsedníčka poslaneckeho klubu Jana Žitňanská, hlasoval za mimoriadny snem. Napriek tomu, že táto idea sa nepresadila, hovorí, že rešpektuje rozhodnutie.
"Tí ľudia boli zvolení do predsedníctva a majú právo hlasovať ako chcú," skonštatoval.
Na rozdiel od Kolíkovej frakcie však nehovorí o straníckych čistkách v prípade odvolania dvoch krajských šéfov strany. Napriek tomu, že podľa vlastných slov by návrh na ich odvolávanie nedával.
"Tie stanovy sa nijako nezmenili orpoti tomu, keď sme ešte spolu s Mirom Kollárom pred voľbami navrhovali, aby sme sa bavili aj o stanovách, všetci okolo pani Kolíkovej boli v poriadku so stanovami. To, že sú stanovy napísané v prospech predsedu, tak sú tak jednoducho napísané. (...) Keď sa to teraz týka ich, tak už to nie je v poriadku," vyhlásil.
Remišová odmieta reči o čistkách
Predsedníčka Za ľudí odmietla, že by robila v strane čistky. Tvrdí, že na výmenu krajských lídrov mali niekoľko dôvodov.
"Predsedníctvo obdržalo petície členov z košického a prešovského kraja. Druhým dôvodom bola slabá a nekoncepčná práca v krajských organizáciách a posledným bola strata dôvery," vysvetľovala svoj postoj Remišová.
To, či strana má šancu ešte zostať jednotná, závisí podľa nej aj od toho, ako sa členovia Za ľudí postavia k tomu, prečo išli vlastne do politiky.
"Či tam išiel preto, aby teraz niekoľko mesiacov bojoval o funkciu alebo preto, aby niečo urobil. Napríklad reformu justície alebo aby urobil niečo dobré pre regióny," dodala šéfka Za ľudí.
Zároveň odmietla, že by porušila stanovy, keď nedovolila hlasovať o návrhu Mareka Hattasa o mimoriadnom sneme 4. septembra.
"Bolo to výlučne so stanovami. Ja som človek pravidiel. Ako vyžadujem od seba dodržiavanie stanov, vyžadujem to aj od druhých," uzavrela Remišová pre Aktuality.sk
Členovia predsedníctva sú vraj nahnevaní
Frakcii sa však nepodarilo získať súhlas piatich krajov, cez ktorý by mohli tlačiť na mimoriadny snem. A v predsedníctva má aktuálne väčšinu predsedníčka Veronika Remišová.
"Členovia predsedníctva sú už mimoriadne nahnevaní, ako skupinka okolo Márie Kolíkovej ničí stranu. Z percent, ktoré sme mali, sme sa dostali až do súčasného stavu," poznamenala šéfka Za ľudí pri príchode do straníckej centrály.
Zároveň odmietla, že by sa voči svojim kritikom vyjadrovala na verejnosti príliš ostro.
"Ak chce niekto stranu rozbíjať a nie rozvíjať, nech to robí. Ale mimo strany. Malá skupinka vyderia celú stranu. Takto to nemôže pokračovať," dodala Remišová.
Pesimistka Žitňanská
Predsedníčka poslaneckého klubu Jana Žitňanská, ktorá sa spolu s podpredsedom strany Jurajom Šeligom zatiaľ nepridali ani do jedného zo znepriatelených táborov, tvrdí, že ju už optimizmus opúšťa.
"Skôr si myslím, že strana dnes utrpí vážnu škodu. Snaha dohodnúť sa je minimálna. Šanca na záchranu je minimálna," vyhlásila pred predsedníctvom.
Potvrdila pritom, že hoci v mnohom nesúhlasí s krídlom Márie Kolíkovej, za mimoriadny snem bude hlasovať.
"Od začiatku som hovorila, že snem je správna vec. Chcela som, aby sme na ten snem išli tak, že sa nebudeme hádať a osočovať. To, žiaľ, moji kolegovia neustáli," pripomenula.